和澗上丈人石淙作依元韻
作者：晁說之
朝代：宋

paragraphs: 岷江將入海，金山中斥攫。
近樵得鴈盪，平地風落落。
獰兒一稱絕，如夔理舜樂。
那知嵩石淙，視彼削則削。
兩處各瑰俊，一旦得磅礴。
水從嵩陰來，到此幾谿壑。
勢盡劃縱横，天地自開鑿。
腹背涵叢峰，星斗俱漠漠。
波搖下嶔崯，雲度上岞崿。
爲山無麓趾，突兀便可樂。
北首揖三頂，鴈行共遼寞。
睥睨萬培塿，飄然風中籜。
莫言聚石耳，乍如五陰剥。
試觀煙霞生，如蓮敷青雘。
非山亦非石，水亦非激躍。
癡龍有路寢，醉蜃不收閣。
因得爲人戲，何處顔色怍。
或疑上帝宮，盆山映叢薄。
盲風吹下將，塵世暫斟酌。
又疑涿野戰，行陣龍虎作。
過怒禁不散，結此空黝噩。
寧論八陣圖，水來俄而却。
惜哉遊者稀，元老情不惡。